Vil «fornye» blå skotrekk
Engangstallerkener, sugerør og kopper har alle funnet en vei fra plasten. Nå vil en ungdomsbedrift satse på et produkt mange kanskje ikke tenker over. De går i andre klasse på kunst, design og arkitektur på Breivang videregående skole i Tromsø. Og med sine hjemmelagde blå skotrekk ønsker de å revolusjonere «skotrekk-bransjen» i Norge. – Ingen har tenkt på skotrekkene, undret Monica da Silva Gamboa (18) da hun kom opp med ideen. Det siste året har Gamboa sammen med flere fra klassen utviklet Ecostep, en bærekraftig og miljøvennlig versjon av de klassiske blå skotrekkene som skal unngå at man skitner til gulv. Det var Nordlys som først omtalte ungdomsbedriften. Vil hjelpe kommunen Elevene forteller til VG at skolen deres bruker 25 000 kroner i året på sine engangs-skotrekk. Nå er målet å erstatte disse med deres egne gjenbrukbare skotrekk. Gamboa viser til miljøtiltakene i Tromsø kommune. Et av tiltakene er å arbeide mot visjonen «Tromsø som plastfri by». – Vi følte derfor at det var riktig å ta kontakt med dem i håp om et samarbeid. Nå venter vi på en møtedato, sier hun og håper at skotrekkene kan brukes i flere offentlige bygg. Tømte egne lommebøker Ifølge elevene har det vært utfordrende å få kontakt og samarbeid med andre bedrifter for å hjelpe til med oppstarten av prosjektet. – Jeg føler det var vanskelig å bli tatt seriøst. Dermed måtte vi trå til selv, sier Gamboa. Gjennom panteaksjoner, pengelån fra foreldre og hjelp fra egne lommebøker klarte gjengen til slutt å få til en prototyp av skotrekkene. Samtidig stoppet de aldri med å ringe og purre på bedriftene. – Plutselig begynte de å høre på oss. Det er klart at motivasjonen i gruppen ble ganske høyere da. Med i konkurranse Prosjektet og ideen tok nylig «skotrekk-gjengen» til fylkesmesterskapet i Ungt Entreprenørskap. – Det er jo litt skummelt da det er en veldig seriøs og stor greie. Så vi føler litt på presset, fortalte Gamboa til VG før mesterskapet. Gjengen gikk ikke videre derfra, men er motivert til å fortsette prosjektet.
Ungdomsbedrift ved Breivang videregående skole i Tromsø utvikler miljøvennlige skotrekk som alternativ til engangstrekk Elevene bak prosjektet kaller produktet Ecostep og sikter mot samarbeid med Tromsø kommune Målet er å erstatte engangstrekkene brukt blant annet på skoler og offentlige bygg med deres egen gjenbrukbare versjon Gruppen har fått til en prototyp av skotrekkene ved å samle inn penger og arbeide mot bedriftspartnere